VF Plus - Kabinetskommeling: President tas mis - Die Kwêvoël
VF Plus – Kabinetskommeling: President tas mis
August 6, 2021 August 6, 2021 kwevoel
Dr Pieter Groenewald, leier van die VF Plus, sê in 'n mediaverklaring dat President Cyril Ramaphosa 'n gulde geleentheid verlore laat gaan het om kabinetskuiwe te maak wat 'n daadwerklike verskil sou maak aan leierskap en vertroue op die hoogste vlak in Suid-Afrika.
Die mediaverklaring volg op die kabinetskuiwe wat pres Ramaphosa Donderdag 5 Augustus aangekondig het.
In die verklaring sê Groenewald dat een van die grootste flaters was die aanstelling van Enoch Godongwana as nuwe minister van finansies in die plek van Tito Mboweni wat bedank het. Godongwana het 'n omstrede verlede en hy is meermale by ongerymdhede betrek, ook waar hy en gesinslede betrokke was.
Hier verwys hy na die omstrede voorval in 2004 toe hy as LUR vir finansies in die Oos-Kaap afgedank is na bewerings van wanadministrasie en korrupsie. Hy het ook onder die Zuma-administrasie bedank as adjunk-minister van ekonomiese ontwikkeling na bewerings van 'n bedrogspul van sowat R100 miljoen.
Sy aanstelling sal daarom hoegenaamd nie bevorderlik wees vir plaaslike of internasionale sake-vertroue nie en maak 'n bespotting van pres Ramaphosa se beloftes van skoon administrasie.
Groenewald sê verder dat die aanstelling van Thandi Modise as minister van verdediging 'n pluspunt is alhoewel haar vertrek 'n gevoelige slag sal wees vir die parlement waar sy goeie werk gedoen het as speaker.